ອິສຣາແອລ ກັກເງິນພາສີ ທີ່ເກັບໄວ້ ໃຫ້ປາແລສໄຕນ໌
ການເຄື່ອນໄຫວດັ່ງກ່າວ ມີຂຶ້ນ ຫຼັງຈາກ ພວກປາແລສໄຕນ໌ ຍື່ນເອກະສານ ຂໍເຂົ້າຮ່ວມ ໃນສານອາຍາສາກົນ.
ເຈົ້າໜ້າທີ່ອິສຣາແອລ ທ່ານນຶ່ງ ກ່າວວ່າ ອິສຣາແອລ ໄດ້ຕັດ ສິນໃຈກັກເງິນ ຈຳນວນ 125 ລ້ານດອນລາ ທີ່ເປັນລາຍຮັບ ພາສີ ທີ່ຕົນເກັບໄວ້ໃຫ້ພວກປາແລສໄຕນ໌ນັ້ນ ເພື່ອເປັນການ ຕອບໂຕ້ຕໍ່ຄວາມພະຍາ ຍາມຕ່າງໆຂອງປາແລສໄຕນ໌ ເພື່ອ ເຂົ້າຮ່ວມໃນສານອາຍາສາກົນນັ້ນ ພວກປາແລສໄຕນ໌ ອາໄສລາຍຮັບປະຈຳເດືອນດັ່ງກ່າວ ທີ່ ອິສຣາແອລ ໂອນມາໃຫ້ນັ້ນ ເປັນທຶນໃຊ້ຈ່າຍໃນການດຳ ເນີນວຽກງານຂອງລັດຖະບານ ແລະເພື່ອຈ່າຍເງິນເດືອນ ໃຫ້ພວກລັດຖະກອນ ທ່ານ Saeb Erakat ນັກເຈລະຈາຂັ້ນອາວຸໂສປາແລສໄຕນ໌ໄດ້ປະນາມການເຄື່ອນໄຫວຂອງອິສຣາແອລ ແລະກ່າວວ່າ ມັນຈະບໍ່ຍັບຍັ້ງພວກປາແລສໄຕນ໌ ບໍ່ໃຫ້ດຳເນີນຄວາມ ພະຍາຍາມເພື່ອເຂົ້າຮ່ວມໃນສານອາຍາສາກົນນັ້ນ ການເຄື່ອນໄຫວດັ່ງກ່າວມີຂຶ້ນນຶ່ງມື້ ຫຼັງຈາກພວກເຈົ້າໜ້າທີ່ປາແລສໄຕນ໌ ຍື່ນເອກະສານໄປຍັງສະຫະປະຊາຊາດເພື່ອຂໍເຂົ້າຮ່ວມໃນສານອາຍາສາກົນ ຫຼື ICC ອັນເປັນການເຄື່ອນໄຫວທີ່ຈະອຳນວຍໃຫ້ພວກເຂົາເຈົ້າສາມາດຟ້ອງຮ້ອງອິສຣາແອລໄດ້ ໃນຂໍ້ຫາກໍ່ ອາຊະຍາກຳສົງຄາມ ນັ້ນ ກ່ອນໜ້ານີ້ ທ່ານ Benjamin Netanyahu ນາຍົກລັດຖະມົນຕີອິສຣາແອລ ໄດ້ຂົ່ມຂູ່ ທີ່ຈະທຳການແກ້ແຄ້ນ ແຕ່ບໍ່ໄດ້ລະບຸອອກມາຢ່າງເຈາະຈົງ